ድሕሪ እቲ ናይ ኣምነስቲ ጸብጻብ፡ ቀዳማይ ሚኒስተር ኣብዪ ኣሕመድ ኣብ ፌስቡክን ትዊተርን ዝጠቐዖ ጽሕፉ፡ ብዙሓት ነዚ ጸብጻብ ዝተውሃበ መልሲ ከምዝኾነ ገይሮም ወሲዶምዎ ኣለዉ። እቲ ቀዳማይ ሚኒስተር፡ ናይ ለውጢ ጉዕዞ ነዊሕን ሕልኽልኽ ዝበለን እዩ ድሕሪ ምባል፡ "ንዕብየት [ብልጽግና] ኢትዮጵያ ዘይሕግዙ ዛዕባታት፡ ኣሸምባይዶ ግዜና፣ ገንዘብናን ጉልበትናን፡ እዝንና'ውን ክንህቦም ኣይግባእን" እዩ ኢሉ። ምንጪ ስእሊ, ABIY AHMED ኣብዪ ኣሕመድ፡ ዋላኳ ኣብዚ ጽሑፉ ንኣምነስቲ ኢንተርናሽናል እንተዘይጠቐሰ፡ እቲ ጽሑፍ ነቲ ብኣምነስቲ ዝቐረበ ጸብጻብ ዝተውሃበ መልሲ ምዃኑ ርዱእ ገይሮም ዝወሰድዎ ብዙሓት እዮም። ኣብቲ ናቱ መልሲ ተደሪኾም'ውን፡ ርእይቶታቶም ዝሃቡ ኣለዉ። ካብ ላዕለዎት ሰበስልጣን ህወሓት ሓደ ዝኾነ ኣይተ ጌታቸው ረዳ፡ ኣብ ፌስቡኩ "መራሒ ሰልፊ ብልጽግና ኣብዪ ኣሕመድ፡ ነቲ ኣብ ልዕሊ ምምሕዳሩ ብኣምነስቲ ዝቐረበ ኣዝዩ ነቓፋይ ጸብጻብ ነጺግዎ ኣሎ" ኢሉ። ኣይተ ጌታቸው፡ ኣብቲ "ናይ ለውጢ ጉዕዞ፡ ነዊሕን ሕልኽልኽ ዝበለን እዩ" ዝብል ርእይቶ ቀዳማይ ሚኒስተር ተደሪኹ ድማ፡ ንኣብዪ ነቒፍዎ። ምንጪ ስእሊ, GetACHEW REDA "[ኣብዪ] ነቲ ብሰዓብቱ ኣብ ኦሮሚያን ኣምሓራን ዘጋጠመ ዘሕዝን ምጥፋእ ህይወት፡ ምእንተ ለውጢ ክበሃል ዝተኸፍለ ኣድላዪ ዋጋ ገይሩ ኣቕሪብዎ" ኢሉ ኣይተ ጌታቸው ረዳ። ካልኦት ከ እንታይ ኢሎም?
